
	REPUBLIKA HRVATSKA

	KRAPINSKO – ZAGORSKA ŽUPANIJA

	GRAD PREGRADA

	POVJERENSTVO ZA PROVEDBU 
JAVNOG NATJEČAJA



KLASA: 112-02/26-01/04 
URBROJ: 2140-5-02-26-3
Pregrada, 29. srpnja 2026.


OBAVIJESTI I UPUTE KANDIDATIMA PRIJAVLJENIM NA
JAVNI NATJEČAJ ZA IMENOVANJE PROČELNIKA UPRAVNOG ODJELA ZA 
FINANCIJE I GOSPODARSTVO GRADA PREGRADE

Radno mjesto: Pročelnik/pročelnica Upravnog odjela za financije i gospodarstvo – 1 izvršitelj/izvršiteljica na neodređeno puno radno vrijeme, uz obvezan probni rad u trajanju od tri mjeseca.

OPIS POSLOVA RADNOG MJESTA:
- planira, organizira i upravlja radom odjela i odgovara za njegov rad, neposredno rukovodi službenicima i namještenicima u odjelu i pomaže im u složenijim poslovima, osigurava uvjete za njihovo osposobljavanje i usavršavanje, poduzima mjere za unapređenje rada i daje stručne upute; obavlja najsloženije poslove iz djelokruga odjela te rješava u prvom stupnju u postupcima iz djelokruga odjela, koordinira suradnju s drugim upravnim odjelom, odlučuje o pravima i obvezama službenika i namještenika upravnog odjela u prvom stupnju odnosno obavlja druge poslove iz područja službeničkih odnosa za koje je sukladno zakonskim i podzakonskim aktima nadležan,
- prati propise te usklađuje akte Grada sa zakonima i drugim propisima koji se odnose na djelokrug odjela, izrađuje nacrte i prijedloge normativnih akata te donosi druge akte iz djelokruga odjela ili usmjerava i koordinira njihovu izradu; izrađuje prijedloge ugovora iz djelokruga odjela te nadzire njihovu realizaciju, izrađuje izvješća vezana uz poslove iz djelokruga odjela te druga izvješća za gradonačelnika, gradsko vijeće i njegova radna tijela,
- priprema i izrađuje nacrt prijedloga proračuna, njegovih izmjena i dopuna kao i pratećih akata za izvršavanje istih, prati i kontrolira izvršavanje proračuna te izrađuje izvještaje o izvršenju proračuna, obavlja najsloženije i druge potrebne poslove vezano za materijalnofinancijsko poslovanje i provedbu proračuna,
- obavlja poslove vezane uz zaduživanje Grada kao i izdavanje suglasnosti i jamstava za zaduživanje,
- donosi rješenja o naplati i ovrsi gradskih poreza i ostalih prihoda iz djelokruga odjela,
- koordinira aktivnosti vezane uz razvoj sustava unutarnjih kontrola; prati rad trgovačkih društava kojih je Grad osnivač odnosno u kojima ima udjele ili dionice te analizira izvješća,
- prati pozive i natječaje za dostavu projektnih prijedloga koji se kandidiraju za financiranje/sufinanciranje iz EU fondova ili drugih izvora te obavještava gradonačelnika i nadležne upravne odjele, predlaže mogućnosti za korištenje istih, ispunjava projektne prijave, sudjeluje u pripremi dokumentacije za realizaciju međunarodnih i drugih projekata od interesa za Grad, provodi projekte i prati realizaciju njihove provedbe vodi evidenciju projekata, pruža stručnu pomoć oko pripreme i provedbe projekata;
- sudjeluje u organizaciji i provođenju postupaka javne nabave roba, radova i usluga za potrebe Grada, sudjeluje u pripremi prijedloga godišnjeg plana nabave te izrađuje propisana izvješća o javnoj nabavi, obavlja poslove vezane za provođenje postupaka za davanje koncesija,
- obavlja poslove vezane uz razvoj gospodarstva, malog i srednjeg poduzetništva,
- obavlja poslove vezane uz razvoj i unapređenje poljoprivrede te provođenje programa sufinanciranja projekata u poljoprivredi,
- obavlja poslove vezane za izgradnju objekta i uređaja komunalne infrastrukture, prostorno uređenje i komunalne poslove,
- stalno i stručno komunicira unutar i izvan upravnog odjela.

Podaci o plaći: Plaću pročelnika čini umnožak koeficijenta složenosti poslova radnog mjesta na koje je raspoređen i osnovice za obračun plaće, uvećan za 0,5% za svaku navršenu godinu radnog staža. Koeficijent radnog mjesta pročelnika iznosi 3,00. Osnovica za obračun plaće službenika u upravnim tijelima Grada Pregrade iznosi 1.004,87 eura bruto.

Prethodna provjera znanja i sposobnosti obuhvaća:
· provjera znanja (pisano testiranje iz djelokruga radnog mjesta),
· provjera sposobnosti (poznavanje rada na osobnom računalu),
· intervju s kandidatima koji su ostvarili najmanje 50% bodova iz svakog dijela prethodne provjere znanja i sposobnosti. 

Pravni i drugi izvori za pripremanje kandidata za prethodnu provjeru:

1. Zakon o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/1, 144/12, 137/15, 123/17, 98/19 i 144/20),
2. Zakon o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18, 112/19 i 17/25),
3. Zakon o javnoj nabavi („Narodne novine“, broj 120/16, 114/22 i 48/26),
4. Zakon o proračunu („Narodne novine“, broj 144/21),
5. Zakon o financiranju jedinica lokalne i područne (regionalne) samouprave („Narodne novine“, broj 127/17, 138/20, 151/22 i 114/23),
6. Statut Grada Pregrade („Službeni glasnik Krapinsko-zagorske županije“, broj 06/13, 17/13, 7/18, 16/18 - pročišćeni tekst, 5/20, 8/21, 38/22 i 40/23).

Način obavljanja prethodne provjere znanja i sposobnosti:

Prethodnoj provjeri znanja i sposobnosti mogu pristupiti samo kandidati koji ispunjavaju formalne uvjete iz Javnog natječaja.

Smatra se da je kandidat koji nije pristupio prethodnoj provjeri, povukao prijavu na natječaj.

Po dolasku na prethodnu provjeru znanja i sposobnosti, od kandidata će se zatražiti predočenje odgovarajuće identifikacijske isprave (osobne iskaznice, putovnice ili vozačke dozvole) radi utvrđivanja identiteta. Kandidati koji ne mogu dokazati identitet, ne mogu pristupiti prethodnoj provjeri.

Nakon utvrđivanja identiteta kandidata, prethodna provjera znanja i sposobnosti započinje pisanim testiranjem u dva dijela – iz djelokruga radnog mjesta te iz poznavanja rada na računalu.

Kandidatima će biti podijeljena pitanja za provjeru znanja iz djelokruga radnog mjesta (10 pitanja) te za provjeru poznavanja rada na osobnom računalu (10 zadataka). Na provjeri znanja i sposobnosti kandidati mogu ostvariti od 1 do 10 bodova, odnosno, ukupno 20 bodova iz dva dijela provjere. Svaki točan odgovor/riješen zadatak nosi po 1 bod. 

Na pisanom testiranju nije dozvoljeno koristiti se literaturom i zabilješkama, napuštati prostoriju, razgovarati s ostalim kandidatima niti na bilo koji drugi način remetiti koncentraciju kandidata, a mobitel je potrebno isključiti.

Pojedino pisano testiranje traje maksimalno 30 minuta.

Intervju se provodi samo s kandidatima koji su ostvarili najmanje 50% bodova iz svakog od dva dijela prethodne provjere znanja i sposobnosti (provjera znanja – najmanje 5 bodova i provjera poznavanja rada na osobnom računalu - najmanje 5 bodova). 

Povjerenstvo za provedbu natječaja kroz intervju s kandidatima utvrđuje snalažljivost, komunikativnost, kreativnost, profesionalne ciljeve i motivaciju za rad u Gradu Pregradi. Rezultati intervjua boduju se od 1 do 10 bodova.

Nakon provedenog postupka prethodne provjere znanja i sposobnosti, Povjerenstvo za provedbu Javnog natječaja sastavlja Izvješće o provedenom postupku i utvrđuje rang-listu kandidata prema ukupnom broju ostvarenih bodova na pisanom testiranju, provjeri znanja rada na osobnom računalu i intervjuu.

Izvješće o provedenom postupku i rang-listu kandidata Povjerenstvo dostavlja gradonačelniku.

Gradonačelnik donosi Rješenje o imenovanju pročelnika za izabranog kandidata, koje se dostavlja javnom objavom na službenoj mrežnoj stranici Grada www.pregrada.hr .

Izabrani kandidat mora dostaviti uvjerenje o zdravstvenoj sposobnosti za obavljanje poslova radnog mjesta, uvjerenje nadležnog suda da se protiv njega ne vodi kazneni postupak te izvornike dokaza o ispunjavanju formalnih uvjeta iz javnog natječaja prije donošenja Rješenja o imenovanju pročelnika.

Troškove izdavanje uvjerenja o zdravstvenoj sposobnosti za obavljanje poslova radnog mjesta snosi Grad Pregrada. Iznimno, u slučaju odustanka kandidata od prijam u službu, kandidat sam snosi troškove izdavanja uvjerenja o zdravstvenoj sposobnosti.

Grad Pregrada će nakon izbora kandidata, a prije donošenja Rješenja o imenovanju, po službenoj dužnosti provjeriti postoje li zapreke za imenovanje iz članka 15. i 16. Zakona o službenicima i namještenicima u lokalnoj i područnoj (regionalnoj) samoupravi.

Kandidat koji nije zadovoljan Rješenjem o imenovanju pročelnika, može pokrenuti upravni spor u roku od 30 dana od dana dostave Rješenja o imenovanju pročelnika.

POZIV NA PRETHODNU PROVJERU ZNANJA I SPOSOBNOSTI BIT ĆE OBJAVLJEN NAJMANJE 5 DANA PRIJE PRETHODNE PROVJERE ZNANJA I SPOSOBNOSTI NA MREŽNOJ STRANICI GRADA PREGRADE,www.pregrada.hr  

